મેરાન્યૂઝ નેટવર્ક, ગાંધીનગર: કેન્દ્ર અને ગુજરાત સરકાર દુનિયાની સૌથી ઉંચી સરદાર વલ્લભભાઇ પટેલની પ્રતિમા સ્ટેચ્યુ ઑફ યુનિટીના ઉદ્ધાટનની તૈયારીઓ વચ્ચે ત્યાના આદિવાસી ગામોના હજારો ગામ લોકો આ પરિયોજનનો વિરોધ કરવાની તૈયારીમાં છે. લગભગ 2389 હજાર કરોડનાં ખર્ચે બનેલ 182 મીટર ઉંચી સરદાર પટેલની પ્રતિમાનુ વડાપ્રધાન નરેન્દ્ર મોદી આગામી 31 ઓક્ટોબર 2018ના રોજ ઉદ્ધાટન કરવાના છે. નર્મદા જિલ્લાના કેવડિયામાં સ્થાનીક આદિવાસી સંગઠનોએ કહ્યું છે કે ‘સ્ટેચ્યુ ઑફ યુનિટિ’ પરિયોજનાથી અસરગ્રસ્ત લગભગ 75 હજાર આદિવાસીઓ પ્રતિમા તથા વડાપ્રધાન મોદીનો વિરોધ કરશે. આદિવાસી નેતા ડૉ. પ્રફુલ વસાવાએ જણાવ્યુ છે કે 31 ઓક્ટોબરના દિવસે અમે શોક મનાવીશું અને 72 ગામમાં કોઈપણ ઘરમાં ચુલો સળગાવી ભોજન નહીં બનાવીએ. આ પરિયોજના અમારા માટે વિનાશ છે.